Proposta għall-kritika ta' xogħlijiet lessikografiċi u ħarsa kritika lejn it-teżawru manuskritt ta' Michael Agius F'dan l-artiklu nistħarreġ modi differenti ta' kif xogħol lessikografiku jista' jitqiegħed taħt lenti kritika. Wara ngħaddi biex, skont qafas li qed nipproponi, ngħaddi kummenti kritiċi dwar itteżawru manuskritt ta' Michael Agius Ftit Sinonomi w Antonomi Maltin [sic]. Lejn l-għarfien kritiku ta' xogħol lessikografiku Il-fergħa metalessikografika tal-kritika tad-dizzjunarji, għalkemm għandha storja twila (Jackson 173), għadha ma ġietx diskussa kif xieraq (182). Biżżejjed jingħad li sal-2008 Swanepoel kien għadu qed jipproponi qafas għad-deskrizzjoni u l-evalwazzjoni ta' kriterji li bis-saħħa tagħhom ikun jista' jiġi evalwat dizzjunarju (Swanepoel 207-231). Minkejja dan, Jackson (173-184) jitkellem relattivament fit-tul dwar il-kritika taddizzjunarji u jiddeskrivi l-metalessikografija bħala r-riċerka u t-tagħlim dwar "the whole business of making dictionaries" kif ukoll il-kritika tad-dizzjunarji bħala "the process of critiquing and reviewing dictionaries" (173). Skont Jackson (175) u Svensén (484) il-kritika għandha tibda billi wieħed isir familjari mad-dizzjunarju: jaqra l-paġni preliminari (id-daħla, ilgwida għall-użu, l-udjenza fil-mira, il-lista ta' min ħadem fuqu, il-konsulenti u l-bqija) u lappendiċi, kif ukoll jaqra xi entrati biex jieħu togħma ta' x'joffri d-dizzunarju. Jackson (176) jafferma li l-kriterji li bihom jista' jiġi evalwat dizzjunarju jistgħu joħorġu minn żewġ sorsi li hu sejħilhom kriterji interni u kriterji esterni. Huwa jargumenta li l-kriterji interni joħorġu minn dak li l-pubblikatur (jew xi drabi lġabbar) stess jgħid dwar id-dizzjunarju, jew liema huma l-funzjonijiet li dan qed jippretendi li d-dizzjunarju se jaqdi. Ħafna dizzjunarji stampati jiġbru l-karatteristiċi pożittivi tagħhom filqoxra ta' wara biex juru għaliex ix-xogħol tagħhom jisboq lil tal-kompetituri, u għalhekk kritiku jista' jara jekk fir-realtà l-kontenut jaqbilx jew le mal-pretensjonijiet li jkun hemm fuq il-qoxra. Il-kriterji esterni, min-naħa l-oħra, joħorġu mill-metalessikografija (l-istudju akkademiku tad-dizzjunarji) u jqisu wkoll ħwejjeġ bħad-disinn u l-produzzjoni, kif ukoll x'inhu meħtieġ lingwistikament biex deskrizzjoni lessikali tkun waħda tajba. Hu u juża l-kriterji esterni, il-kritiku ma jibdiex mill-qoxra ta' wara jew mid-daħla għad-dizzjunarju. Jackson juri li xi drabi din id-dikotomija tista' tkun falza minħabba li l-preżentazzjoni u lkontenut jidħlu ħafna f'xulxin. Huwa (177) jorbot il-preżentazzjoni u l-aċċessibilità mat-tqassim tal-paġni (l- impaġnar), it-tqassim u t-tul tal-entrati u l-abbrevjazzjonijiet. Jisħaq ukoll li, għalkemm b'mod ġenerali l-kritiċi jagħfsu l-aktar fuq il-kontenut, il-preżentazzjoni u l-aċċessibilità m'għandhomx jiġu injorati għaliex jistgħu jiddeterminaw kemm l-utent se jirnexxilu jasal għallinformazzjoni li jeħtieġ (178). Biex Jackson jagħti lista ta' x'għandu jiġi nnutat mill-kontenut ta' dizzjunarju, jibni fuq Hudson (310-12) u Ilson (291-298) u jagħti din il-lista: o il-firxa tal-vokabolarju o il-formazzjoni tal-kliem o l-omografi o it-tqassim tat-tifsiriet differenti ta' kelma o id-definizzjonijiet o aspetti oħra tal-imġiba lessikali ta' kelma li jmorru lil hinn mid-denotazzjoni, pereżempju s-sinonimija u l-kollokazzjonijiet o it-tlissin o il-grammatika o l-eżempji o l-etimoloġija u o karatteristiċi speċjali. Fl-aħħar nett Jackson (182) jargumenta li dizzjunarju jista' jiġi kkritikat minn tliet perspettivi differenti: tal-lingwista akkademiku u tal-metalessikografu, tal-utent aħħari (target user) u tal-għalliem tal-lingwa. Min-naħa l-oħra, Chapman (ikkwotat f'Jackson, 176) jissuġġerixxi li, biex wieħed jeżamina b'mod dettaljat l-entrati ta' dizzjunarju, għandu jittieħed kampjun randomizzat, pereżempju l-għaxar entrata ta' kull għoxrin paġna. Imbagħad jipproponi li kull entrata tiġi skrutinizzata bir-reqqa għall-eżattezza, il-kompletezza, iċ-ċarezza, is-sempliċità u l-modernità. Madankollu l-kritiku għandu jara li l-kampjun ikun rappreżentattiv, fis-sens li jkollu kliem minn partijiet tad-diskors differenti, kliem polisemiku, għażla bejn lessiku ġenerali u speċifiku kif ukoll, fil-każ tal-Malti, li jkunu rappreżentati l-għejun ewlenin li xorob minnhom jiġifieri sSemitiku, ir-Rumanz u l-Ingliż. Svensén (484) ukoll jippromwovi li jsir dan meta jgħid li l-kritiku għandu jaqra biċċiet minn hawn u minn hemm biex jieħu idea ġenerali tad-dizzjunarju, iżda barra minn hekk għandu jieħu wkoll kampjun rappreżentattiv u jeżaminah minn diversi Skont Mdee (370-371), McMillan fassal tliet kategoriji: il-kwantità tal-informazzjoni, ilkwalità tal-informazzjoni, u l-effettività tal-preżentazzjoni: pożizzjoni identika għal dik ta' Battenburg (130-134). Bi kwantità, McMillan jifhem in-numru tal-entrati, in-numru ta' tifsiriet, kemm fih kliem ġdid meta mqabbel ma' dizzjunarji oħra, is-sinonimi, it-tlissin, letimoloġija, kif ukoll l-użu tat-tikketti li jimmarkaw l-użu tal-kliem f'kuntesti partikolari. L-aktar aspetti marbuta mal-kwalità huma: kemm l-informazzjoni hija preċiża, sħiħa u ċara, issempliċità fil-preżentazzjoni u l-modernità tad-dizzjunarju fis-sens ta' kemm hemm kliem modern li ddaħħal fid-dizzjunarju. Fl-aħħar, McMillan jisħaq ukoll fuq il-ħtieġa li linformazzjoni tiġi ppreżentata b'mod effettiv, u hawn iridu jitqiesu l-aktar fatturi bħat-tqassim tal-entrati, fejn se jitqiegħed it-tagħrif etimoloġiku, u l-preżentazzjoni ta' kif għandha titlissen kelma. Bħal Jackson (175), McMillan jinnota li għandhom jinqraw ukoll kemm il-paġni preliminari u kemm l-appendiċi. Svensén (482) ukoll jisħaq li dizzjunarju għandu jiġi evalwat skont il-kwalitajiet li jgħid li għandu l-pubblikatur. Iżda jinnota li l-pubblikaturi ta' diversi dizzjunarji mhux dejjem jikkommettu ruħhom, u għalhekk l-evalwazzjonijiet għandhom dejjem isiru skont sett ta' kriterji aċċettati b'mod ġenerali u indipendentement mid-dizzjunarju li jkun ħa jiġi analizzat. Huwa jqiegħed għall-kunsiderazzjoni tal-qarrejja 32 kriterju meħudin minn Bergenholtz (ikkwotat fi Svensén 483) u Nielsen (ikkwotat fi Svensén 483), fosthom: o il-funzjonijiet tad-dizzjunarju o l-utenti o il-prezz o it-tqassim tal-paġni jew tas-sit o ir-referenza għal reċensjonijiet oħra o it-tqassim tal-entrati o il-grammatika o l-ortografija o il-punteġġjatura o l-eżempji o il-kollokazzjonijiet o is-sinonimija/l-antonimija u o ir-referenzi. Jikkummenta li, biex reċensjoni tkun meqjusa perfettament sodisfaċenti, mhux bilfors trid tikkunsidra dawn il-fatturi kollha, iżda kull wieħed minnhom għandu jingħata l-importanza li tixraqlu skont id-dizzjunarju inkwistjoni. Fuq kollox, Nielsen (ikkwotat fi Svensén 483) jisħaq li l-kritika għandha tkun ġusta u għal dan jipproponi erba' prerekwiżiti: il-kritika trid tkun relevanti u utli għall-utenti fil-mira; trid tiffoka fuq il-karatteristiċi essenzjali; trid tkun affidabbli u għalhekk ma jkunx fiha żbalji u ineżattezzi; u trid tkun newtrali, fis-sens li tinkludi l-punti di vista essenzjali kollha. Qafas għall-analiżi tat-teżawru manuskritt ta' Michael Agius "Ftit Sinonomi w Antonomi Maltin" [sic] Kif jissuġġerixxu Jackson (176) u Svensén (482), fost oħrajn, se nibda l-kritika tiegħi dwar ix-xogħol ta' Michael Agius billi l-ewwel nanalizza dawk li Jackson isejħilhom kriterji interni, jiġifieri x'jgħid il-kompilatur stess dwar il-manuskritt innifsu fi "Dħul il-Ktieb". Wara ngħaddi biex nara kemm dak li jgħid huwa tassew minnu billi, kif jissuġġerixxu Jackson (175) u Svensén (482), niffamiljarizza ruħi ma' xi entrati mingħajr ebda ordni partikolari, biex nieħu idea ġenerali tax-xogħol lessikografiku. Imbagħad nanalizza kampjun rappreżentattiv skont kif jissuġġerixxi Chapman (ikkwotat f'Jackson 176). Għall-kampjun ħadt l-aħħar entrata ta' kull 10 paġni tat-teżawru ta' Michael Agius. Il-kliem li jifforma l-kampjun mit-teżawru manuskritt ta' Agius huwa: "biered", "dardir", "estiż", "fwieħa", "għaġġieli", "għul", "ħawwad", "iċċaqlaq", "inċensat", "ipprojbixxa", "kibi", "lqugħi", "mċerċer", "mhejjem", "misħi", "mqartas", "mżużi", "ordni", "qalbieni", "raqqad", "rżuħa", "sfortuna", "stmerra", "stkerrih", "tarxien", "tgħakkes", "tgħallel", "tigdis", "tmaqdar", "tnaqqas", "twebbil", "stħajjil", "wera", "xuxa" u "żvojtat". Imbagħad niffoka fuq il-kriterji esterni (Jackson 176) u nikkummenta b'mod ġenerali dwar il-preżentazzjoni. Billi t-teżawru huwa manuskritt, hawn nillimita ruħi biex nanalizza, ngħidu aħna, it-tul u t-tqassim tal-entrati kif ukoll l-użu tal-abbrevjazzjonijiet. Wara nistħarreġ il-kliem ewlieni tal-kampjun skont diversi kriterji msemmija minn Jackson, Hudson, Ilsen u Svensén li jaqblu l-aktar mal-fergħa tad-dizzjunarju li ħadem fuqha Agius: it-teżawru. o il-firxa tal-vokabolarju o it-trattament tal-omonimi u l-omografi o it-trattament tal-lessemi polisemiċi o it-tqassim tat-tifsiriet differenti ta' kelma o id-definizzjonijiet o is-sinonimija o l-antonimija o il-grammatika o l-ortografija u o l-użu tat-tikketti li jindikaw il-kuntest. Ta' min jinnota wkoll li, mid-diversi kriterji li jelenkaw l-istudjużi msemmija, ikolli nħalli barra mill-analiżi tiegħi dawk il-kriterji li mhijiex il-prassi li jinġiebu f'teżawru, bħarrappreżentazzjoni tat-tlissin bl-Alfabett Fonetiku Internazzjonali jew b'xi mod ieħor u t-tagħrif etimoloġiku. Permezz ta' din il-metodoloġija nkun qiegħed nanalizza mhux biss il-kwantità u l- kwalità tal-informazzjoni iżda wkoll l-effettività tal-kriterji esterni, kif jissuġġerixxu McMillan, Battenburg u oħrajn. Fl-istess waqt inqabbel ir-riżultati li nsib ma' dak li jafferma l-ġabbar u hekk inkun nista' ngħaddi l-kritika tiegħi skont il-każ. Analiżi ta' kampjun minn "Ftit Sinonimi w Antonomi Maltin" [sic] Il-mikrostruttura tal-entrati fihom innifishom hija magħmula minn lista ta' lessemi li jsegwu l-kelma ewlenija kemm fin-naħa tas-sinonimija fix-xellug tal-paġna u l-istess f'dik talantonimija fuq il-lemin. Il-listi tal-kliem mhumiex imqiegħda f'ordni alfabetiku u fil-fatt ma jidhru li jsegwu ebda ordni oħra. Karatteristika li tissuġġerixxi li l-kumpilatur qiegħed fuq quddiem il-kliem li fil-fehma tiegħu jaqsam l-akbar affinità mal-kelma ewlenija hija li, f'ammont kbir ta' każi meta l-kelma ewlenija jkollha għerq u fil-lista tas-sinonimi jkun hemm lessemi bl-istess għerq, dawn jiġu l-ewwel fil-lista. Fost l-entrati ta' dan it-tip insibu: "fwieħa" (sinonimi: tifwiħ, riħa ħelwa; antonimi: "mintna": mentna, intiena); "qalbieni" (sinonimi: qlubi, kuraġġjuż [sic], valoruż) u "rżuħa" (sinonimi: reżħa, rżiħ, tirżiħ, kesħa kbira). Madankollu dan mhux dejjem huwa l-każ. Ngħidu aħna fl-entrata ta' "mċerċer" l-ewwel sinonimu huwa "mċewlaħ" u warajh isegwu "ċerċur", "mqatta'", "maħmuġ" u l-bqija. Karatteristika pożittiva ta' Agius hi li, b'mod ġenerali, fejn ikun hemm kelmiet ewlenin li għandhom tifsiriet differenti, jagħżel bejn is-sinonimi u l-antonimi li jikkorrispondu għat-tifsira partikolari. Dan jagħmlu jew billi jħalli spazju abjad fejn jista' bejn grupp ta' kliem u ieħor, inkella, fejn l-ispazju ma jippermettix, permezz tal-punt u virgola. Dan jidher ukoll fiż-żidiet li għamel il-ġabbar b'idejh wara l-kitba bit-typewriter, li jikxfu li qagħad attent li kelma jqegħedha fejn iħoss li hemm kliem ieħor li jaqsam l-akbar affinità magħha. Ngħidu aħna fl-entrata tal-antonimi tal-kelma ewlenija "iċċaqlaq" [sic], żied "baqa' kif kien", "keda" wara "issoda" [sic], "intrabat" [sic] u "ssaħħaħ" u mhux ma', ngħidu aħna, "ġie", "deher" u "feġġ". It-tqassim tas-sinonimi fl-entrata ta' "biered" ukoll jagħti x'jifhem li hemm żewġ tifsiriet ewlenin: tifsir letterali marbut mat-temperatura ("bardan", "kiesaħ", "fietel", "frisk", "diefi", "mberred", "mkessaħ") u, aktar 'l isfel wara spazju abjad, tifsir metaforiku jew idjomatiku (li fi "Dħul il-Ktieb" isejjaħlu "figurattiv") li jagħmel referenza għall-qagħda emozzjonali tal-bniedem ("kalm", "kwiet", "ikkwitat" [sic], "demm is-siċċ"). Terġa', filkolonna tal-antonimi hemm aktar b'tifsir figurattiv (eż. "xewqan", "mlebleb", "mdagħdagħ", "inkurlat") milli b'tifsir letterali (eż. "jaħraq", "jagħli", "mikbus", "ħami" u "ħieraq"). Sabiex jiffaċilita x-xogħol tal-fittiex, il-ġabbar jindika b'mod espliċitu meta l-kliem li se jsegwi jintuża biex jiġi deskritt xi partitarju; dan jagħmlu billi jdaħħal il-kelma "partitarju" bejn il-parentesi qabel kliem bħal "iebes", "fanatku" u "akkanit". Eżempju ieħor li juri li Agius iqiegħed ilkliem għalih billi jifred bi spazju abjad huwa fl-antonimi għal "wera", filwaqt li eżempju fejn din id-differenza jagħmilha permezz tal-punt u l-virgola huwa s-sinonimi ta' "xuxa". Iżda hemm ukoll xi entrati fejn il-fittiex ma jagħtix għajnuniet, ngħidu aħna fil-każ tal-kelma ewlenija "ħawwad" fejn fl-istess lista u mingħajr ebda tip ta' ordni jagħti s-sinonimi ta' tliet tifsiriet distinti minn xulxin ("qalleb", "għaffeġ", "għassed"; "gerfex", "fixel", "fixkel", "ħallat", "skunċerta", "ikkonfonda"; u "bagħbas", "għaqqex", "ħammeġ"). Fl-entrata ta' "dardir" il-fittiex isib referenza għal "safa". Hawn għandna każ ċar ta' omonimija li l-ġabbar jittrattah f'żewġ entrati distinti minn xulxin. L-ewwel grupp ta' sinonimi jagħmel referenza għal temp tajjeb (eż. "iċċara" [sic], "ibbnazza" [sic], "fetaħ") filwaqt li fit-tieni entrata l-kamp lessikali kopert huwa dak metaforiku (eż. "innoċenza", "mistħija", "purità", "verġinità"). Fl-entrata tal-verb transittiv "ipprojbixxa [sic]" hemm biss referenza għall-verb "mana'". Għalkemm il-kelma ta' nisel Taljan hi l-unika waħda użata, il-fatt li f'tal-ewwel jagħmel biss referenza għal tat-tieni jista' jimplika li l-kumpilatur iqis lil tal-ewwel bħala barbariżmu (terminu użat minnu stess fi "Dħul il-Ktieb"). Il-fatt li xorta waħda, imbagħad, ittliet sinonimi miġjuba huma "imnosta" [sic], "ipprojbixxa" [sic] u "oġġezzjona", ilkoll ta' nisel Sqalli jew Taljan, ikompli jikxef kemm l-għan ta' Agius huwa li jagħti prominenza lill-kliem ta' nisel Għarbi. Dan jagħmlu wkoll f'"inċensat" fejn jirreferi lill-fittiex għal "mfaħħar". Minkejja dan, f'entrati oħra, bħal "estiż" u "sfortuna", m'hemmx referenzi għal entrati oħra, anke jekk fost is-sinonimi hemm kliem ta' nisel Għarbi bħal "mtawwal" u "għawġ" rispettivament. Xi drabi Agius jagħti prominenza lill-kliem ta' nisel Għarbi anke a skapitu ta' sinonimi li, kieku tqiegħdu bħala kelma ewlenija, kienu faċilment jinftiehmu iktar. Żewġ eżempji ta' dan it-tip huma l-lemmi "kibi" ("rżana", "tiċkin", "umiltà", "mistħija", "modestja", "ġwidija") u "għul" ("barr" u "deżert"). Hemm lista sħiħa ta' lessemi l-aktar ta' nisel Għarbi (iżda mhux biss) li ftit li xejn huma magħrufa. Fost dawn insibu: "ħlusi", "ħarkien", "għakriek", "waħħari", "għul", "għaqqex", "għodban", "mxemnaq", "imnosta" [sic], "rżana", "żmarr", "mraddad", "mbekkek" u "mżużi". Kliem bħal dan xorta waħda ma jħajjarx lill-fittiexa biex jibdew jużawh u dan għal tliet raġunijiet prinċipali. Minħabba n-natura ta' teżawru, il-kliem mhuwiex imfisser bħal f'dizzjunarju, u l-fittiexa xorta se jibqgħu sajmin mit-tifsir tiegħu. Imbagħad ma jgħin lanqas xejn il-fatt li ma hemmx eżempji fejn jitħaddem dan il-kliem u lanqas ma hemm indikata lparti tad-diskors li jagħmel magħha. Anke jekk din ma kinitx il-prassi la ta' meta nġabar u lanqas tal-preżent, żgur li kienet tgħin bil-bosta lil min ikun interessat. Għalkemm, kif jgħid hu stess fi "Dħul il-Ktieb", dan hu teżawru u allura fih neqsin xi karatteristiċi li ġeneralment il-fittiex jippretendi li jkollu f'dizzjunarju, xorta waħda hemm sforz ġenwin tal-ġabbar biex ineħħi xi ambigwitajiet li jistgħu jinħolqu, ngħidu aħna billi jehmeż it-tikketti fejn iħoss il-bżonn. Skont Jackson (180) dizzjunarju ġeneralment jehmeż tikketti marbuta ma' żmien (eż. mejta, arkajka); formalità (eż. kollokjali, informali); evalwazzjoni (eż. ewfemiżmu, peġorattiv, derogatorju); status (eż. slang, tabù); u għalqa lessikali (eż. astronomija, mużika). Fit-teżawru ta' Agius hemm indikazzjonijiet li għandhom x'jaqsmu l-aktar mal-użu tal-kelma f'għalqa lessikali, ngħidu aħna "(partitarju)", "(moħħ)", "(temp)", "(passjoni)", "(friegħi tal-ħamrija)" u "(bhejjem)". Minkejja li fi "Dħul il-Ktieb" iwissi li fit-teżawru ma hemmx it-tifsir tal-frażijiet u lidjomi li m'hemmx antonimi għalihom, xorta waħda ma joqgħodx lura milli jdaħħalhom kull fejn iħoss li t-tifsira tagħhom toqgħod bħala sinonimu jew antonimu għal kelma jew oħra. Iżżewġ kolonni f'żewġ naħat differenti tal-istess paġna, waħda għal "biered" u l-oħra għal "sħun", huma sinjuri f'dan is-sens għaliex fit-tnejn li huma nsibu idjoma. "Demm is-siċċ" tingħata bħala idjoma sinonima għal "biered" filwaqt li "demmu spont" tingħata għal "sħun". Bħala parti mill-entrata għal "qalbieni" hemm l-idjomi "li għandu qalb ta' sur" u "li għandu qalb ta' ljun". Assoċjata ma' "nadif", imbagħad, hemm l-idjoma "tar-ruħ". F'dawn leżempji meħuda mill-kampjun, l-idjomi ma jitqegħdux dejjem fl-istess post u għalhekk fosthom hemm uħud li huma fil-bidu tal-entrata u oħrajn aktarx lejn l-aħħar. Id-daqs tal-entrati jvarja u hemm minnhom li jikkonsistu biss minn erba' lessemi meta jingħaddu kemm is-sinonimi u kemm l-antonimi, bħal fil-każ ta' "fwieħa" (sinonimi: "tifwiħ" u "riħa ħelwa") u "mintna" (antonimi: "mentna", "intiena" [sic]). Hemm oħrajn, imbagħad, li jiżegħdu fil-lessemi, tant li n-numru jitla' anke sa 34 fil-każ ta' "biered" u 26 filkaż ta' "ordni". Iżda, għalkemm fil-lingwa n-numru ta' sinonimi jew antonimi huwa importanti għaliex joffri għażla akbar għall-kittieb, ftit jista' jkun ta' għajnuna jekk it-tifsir tallessemi miġjuba ma jkunx tabilħaqq qrib dak tal-kelma ewlenija. Jidher li Agius qagħad attent ħafna biex ma jagħmilx dan l-iżball għaliex b'mod ġenerali mhux biss it-tifsir tallessemi mogħtija huwa relevanti, iżda wkoll fejn hemm bżonn ma joqgħodx lura milli joffri spettru kemm jista' jkun wiesa' ta' possibilitajiet billi jesplora tifsiriet differenti li jista' jkollha kelma u li jeżistu sinonimi jew antonimi għalihom. Konklużjoni Biex wieħed jagħraf il-merti u n-nuqqasijiet tat-teżawru manuskritt ta' Agius kif imsemmija hawn fuq, wieħed ma jridx jinsa li l-ġabbar kien pijunier f'dan il-qasam għaliex ma kellu ebda mudell lokali li seta' jsegwi u fi kliemu stess "ix-xogħol, tista' tgħid, inbena mix-xejn." Id-difett ewlieni li nsib f'dan ix-xogħol huwa li jxaqleb ferm favur il-Malti Semitiku tant li xi drabi joqrob lejn il-preskrizzjoni aktar milli lejn id-deskrizzjoni f'dan ir-rigward. Minnaħa l-oħra, jidher li l-kompilatur segwa l-kurrent ta' x'kien qed jiġri fil-qasam internazzjonalment u addotta l-pożittiv kollu li seta' għal dan ix-xogħol ewlieni tiegħu. B'mod ġenerali, Agius ifittex li jagħti għajnuniet lill-fittiex, pereżempju billi juża tikketti li jindikaw il-qasam semantiku fejn aktarx tintuża kelma partikolari; jittratta l-omonimi separatament; jifred bejn tifsiriet differenti tal-kelma ewlenija; jippreżenta l-idjomi fost issinonimi u l-antonimi u fejn in-natura semantika tal-kelma ewlenija tippermetti, l-għażliet ta' sinonimi u antonimi huma kotrana. Barra minn dan, it-tqassim tas-sinonimi jew l-antonimi flistess entrata hu mifrud skont jekk it-tifsir tiegħu huwiex letterali jew metaforiku. Għaldaqstant naħseb li dan ix-xogħol ta' Michael Agius huwa wieħed serju u għalhekk għandu jingħata l-attenzjoni ta' kull min jinteressawh ix-xogħlijiet lessikografiċi.